**Procedură internă**

**privind numirea președintelui și vicepreședintelui Consiliului de monitorizare**

**(Mecanismul de coordonare a măsurilor pentru implementarea Convenției privind drepturile persoanelor cu dizabilități, conform Legii nr. 8/2016)**

Prezenta procedură internă reglementează modul în care Comisia pentru drepturile omului, egalitate de șanse, culte și minorități din Senatul României (denumită în continuare „Comisia”) își exercită atribuțiile privind numirea președintelui și vicepreședintelui Consiliului de monitorizare a implementării Convenției privind drepturile persoanelor cu dizabilități, potrivit dispozițiilor Legii nr. 8/2016 și regulamentelor parlamentare aplicabile.

Această procedură se aplică oricărei situații în care funcția de vicepreședinte al Consiliului de monitorizare devine vacantă, în condițiile prevăzute la art. 5 și art. 7 din Legea nr. 8/2016.

**Cadrul legal**

1. Legea nr. 8/2016 privind înființarea mecanismelor prevăzute de Convenția privind drepturile persoanelor cu dizabilități, cu modificările și completările ulterioare;
2. Regulamentul Senatului României;
3. Orice alte dispoziții legale incidente.

**Principii**

1. Legalitate și respectarea drepturilor omului;
2. Nediferențiere și egalitate de șanse;
3. Transparență a procesului decizional;
4. Independenta și imparțialitatea evaluării;
5. Implicarea organizațiilor neguvernamentale care reprezintă persoanele cu dizabilități.

**Etapele procesului de numire**

1. La data de 24 februarie 2025 Biroul permanent al Senatului a luat act de încetarea mandatului domnului Gheorghe Aștileanu și a hotărât declanșarea procedurilor parlamentare în vederea numirii unui nou vicepreședinte al Consiliului de monitorizare.

2. Anunțul privind declanșarea procedurii de numire a președintelui și vicepreședintelui Consiliului de monitorizare, precum și termenul de depunere a candidaturilor, a fost publicat la data de 24 februarie 2025, pe site-ul Senatului României și la avizierul Biroului permanent.

3. Termenul limită pentru depunerea candidaturilor este 21 martie 2025.

Conform art. 5 din Legea nr. 8/2016, organizațiile neguvernamentale care desfășoară programe de apărare a drepturilor persoanelor cu dizabilități și organizațiile neguvernamentale care reprezintă persoanele cu dizabilități pot transmite Biroului permanent al Senatului propuneri de candidaturi.

1. Documente necesare (conform art. 5 alin. (4) din Legea nr. 8/2016):
2. Curriculum Vitae al candidatului;
3. Proiect al candidatului privind aplicarea efectivă a prevederilor Legii nr. 8/2016 și a Convenției privind drepturile persoanelor cu dizabilități;
4. Scrisoare de propunere din partea organizației neguvernamentale;
5. Recomandări privind expertiza candidatului în domeniul apărării drepturilor persoanelor cu dizabilități.

5. Depunerea candidaturilor se poate realiza fizic, la sediul Senatului, Serviciul pentru lucrările Biroului permanent (de luni până joi, în intervalul 08:00-16:30) sau online, pe adresa de e-mail bp@senat.ro. Număr de telefon pentru detalii: 021.414.25.42.

6. După împlinirea termenului de 21 martie 2025, Biroul permanent trimite dosarele de candidatură primite Comisiei pentru drepturile omului, egalitate de șanse, culte și minorități.

7. Secretariatul Comisiei verifică îndeplinirea criteriilor de eligibilitate, potrivit art. 6 din Legea nr. 8/2016:

1. Capacitate deplină de exercițiu;
2. Studii superioare absolvite cu diplomă de licență;
3. Expertiză în domeniul drepturilor persoanelor cu dizabilități.

8. Audierea candidaților și întocmirea avizului Comisiei

În data de 2 aprilie 2025 Comisia organizează o ședință publică de audiere, la care sunt invitați toți candidații eligibili.

Fiecare candidat își prezintă proiectul și răspunde întrebărilor membrilor Comisiei.

După finalizarea audierilor, Comisia va evalua candidații iar ședința de deliberare și votul secret, pe buletine de vot, se va desfășura în ședință închisă;

Avizul Comisiei, însoțit de documentația aferentă, este înaintat Biroului permanent al Senatului.

9. Dezbaterea și votul în plenul Senatului

Avizul va fi înscris pe ordinea de zi din data 7 aprilie 2025 (conform deciziei Biroului permanent) pe Ordinea de zi a plenului Senatului.

În plen, avizul este supus votului senatorilor, în conformitate cu Regulamentul Senatului.

Candidatul care obține votul majoritar este declarat vicepreședinte al Consiliului de monitorizare; Senatul va adopta o Hotărâre în acest sens, publicată ulterior în Monitorul Oficial al României.

**Criterii de eligibilitate**

Potrivit art. 6 din Legea nr. 8/2016, poate fi numită vicepreședinte al Consiliului de monitorizare orice persoană care:

1. Are capacitate deplină de exercițiu;
2. Are studii superioare absolvite cu diplomă de licență;
3. Are expertiză în domeniul drepturilor omului, în mod special privind drepturile persoanelor cu dizabilități.

**Prevederi despre contestarea unui candidat** **la nivelul Comisiei**

Oricine poate înainta o contestație scrisă către Comisie, în termen de 48 de ore de la primirea dosarelor candidatilor de la Biroul permanent al Senatului.

Comisia analizează contestația și emite un răspuns motivat.

**Dispoziții finale**

Mandatul președintelui și vicepreședintelui Consiliului de monitorizare este de 4 ani și poate fi reînnoit o singură dată, în conformitate cu art. 5 alin. (6) din Legea nr. 8/2016.

Vicepreședintele poate fi revocat din funcție doar în condițiile art. 7 din Legea nr. 8/2016 (demisie, incapacitate, condamnare penală definitivă, neîndeplinirea criteriilor etc.).

Prezenta procedură se completează cu dispozițiile legale și regulamentare aplicabile.